Read in English . Il-Prim Ministru Robert Abela insista li jekk Yorgen Fenech ikollu mill-ġdid jitlob għall-proklama (maħfra presidenzjali), din trid tiġi kkunsidrata. Abela kien qed iwieġeb il-mistoqsijiet tal-ġurnalisti dalgħodu quddiem Kastilja. Hemm hu ħabbar ukoll li waslet l-ittra tar-riżenja ta' Chris Cardona mill-irwol tiegħu ta' Deputat Mexxej tal-Partit Laburista. Filmat: "Chris Cardona bagħat l-ittra tar-riżenja" – Il-PM Hekk kif fil-kumpilazzjoni tax-xhieda ħareġ li Yorgen Fenech għandu f'idejh informazzjoni dwar korruzzjoni fil-pajjiż, il-ġurnalisti staqsew x'jiġri jekk Yorgen Fenech, is-sid tal-kumpanija 17 Black, mill-ġdid jitlob għall-maħfra presidenzjali. Abela qal li kull talba għall-maħfra presidenzjali għandha tkun ikkunsidrata bil-proċess normali tagħha. Sostna li din mhix kwistjoni jekk hu jikkunsidrax it-talba jew le. Insista li hemm proċess skont il-liġi li jrid ikun segwit. Filmat: Yorgen ma jingħatax maħfra Madanakollu hu sostna li sa fejn jaf hu, m'hemm l-ebda talba minn Yorgen Fenech għall-maħfra presidenzjali. Fit-23 ta' Novembru tal-2019, Yorgen Fenech kien talab li jingħata l-maħfra presidenzjali. Wara li din it-talba kienet ikkunsidrata, Joseph Muscat, li dak iż-żmien kien Prim Ministru ta' Malta, kien għamel konferenza tal-aħbarijiet biex jgħid li din ġiet irrifjutata. Fid-19 ta' Novembru, Muscat kien ħabbar din id-deċiżjoni filwaqt li qal li ma riedx jieħu din id-deċiżjoni hu u allura ħalla f'idejn il-kabinett. Muscat qal li hu ma pparteċipax fil-laqgħa. Il-kabinett għamel din id-deċiżjoni wara li saret preżentazzjoni mill-Avukat Ġenerali u l-Kummissarju tal-Pulizija. Dan b'differenza għall-maħfra presidenzjali ta' Melvin Theuma, fejn il-Prim Ministru kien qal li se jerfa' r-responsabbiltà waħdu. Yorgen Fenech jitlob maħfra presidenzjali; l-AĠ jikkunsidraha L-avukati ta' Fenech kienu kitbu l-President biex jgħidu li la l-Prim Ministru u xi membri tal-kabinett għandhom kunflitt ċar ta' interess, m'għandhomx ikunu huma li jiddeċiedu jekk tingħatax il-maħfra. Huma talbu lill-President biex f'dan il-każ jiddeċiedi hu. Żiedu jgħidu li Fenech kien lest li jagħti informazzjoni dwar Keith Schembri, Konrad Mizzi, Chris Cardona u oħrajn, li huma kollha persuni viċin ħafna tal-eks Prim Ministru Muscat. Filmat: Miguela Xuereb .td_uid_3_5eeef6d285692_rand.td-a-rec-img{text-align:left}.td_uid_3_5eeef6d285692_rand.td-a-rec-img img{margin:0 auto 0 0}